作者：程公许
词牌/韵律：沁园春

paragraphs: 万里飘萍，送江入海，过古润州。
正羁怀无奈，凭高纵览，濛濛烟雨，簇簇渔舟。
南北区分，江山形胜，忧愤令人扶上楼。
沈凝久，任斜飞雪片，急洒貂裘。
英风追想孙刘。
似黑白两奁棋未收。
把烟霞饶与，坡仙米老，丹青难觅，摩诘营邱。
斗野号风，海门残照，长与人间管领愁。
凭谁问，借天河一挽，洗甲兵休。